’Kommune går imod skolereform’. Politikens forsideoverskrift fra mandag, beskriver meget præcist de store problemer folkeskolereformen står overfor her ved årsskiftet. Halvandet år efter at reformen er sat i søen.

Nu begynder reformen simpelthen at gå i opløsning nedefra. Ude i kommunerne, hvor skolereformen er tæt inde på livet, ønsker man nemlig at vende tilbage til en kortere skoledag, for at få det hele til at hænge sammen i hverdagen.

Især den understøttende undervisning har skabt kæmpe problemer. Ikke mindst fordi forberedelserne af den understøttende undervisning har været elendig fra starten. Det bærer politikerne på Christiansborg og embedsmændene i undervisningsministeriet et kæmpe ansvar for.